Diari Oficial de la Generalitat Valenciana


Sumari del DOGV 3235, del 05-05-1998 (1998/3296)

ORDRE de 6 d’abril de 1998, de la Conselleria d’Agricultura, Pesca i Alimentació, per la qual es regula i es planifica el tractament contra diferents plagues a la Comunitat Valenciana per a la campanya de 1998.
------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/04/06/(1)/dof/vci/html**

### Dades del document

Número de DOGV
:   3235

Data del DOGV
:   05-05-1998

Secció del DOGV
:   I. DISPOSICIONS GENERALS

Número del document
:   1998/3296


Data del document
:   06-04-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 6 d'abril de 1998, de la Conselleria d'Agricultura, Pesca i Alimentació, per la qual es regula i es planifica el tractament contra diferents plagues a la Comunitat Valenciana per a la campanya de 1998. [1998/Q3296]
  
La incidència de plagues com ara la mosca de la fruita (Ceratitis capitata Wied), plaga de quarantena a certs països importadors dels nostres cítrics, la mosca de l'olivera (Bactrocera oleae Gmelin), causa de minva de la collita i de la qualitat de l'oli, i el cucat de l'arròs (Chilo suppressalis Walk), motiva la millora dels tractaments que realitza la conselleria competent en matèria d'agricultura de la Generalitat Valenciana a fi de disminuir els danys que, d'altra manera, es produirien.
  
La dificultat d'exercir un control efectiu d'aquestes plagues per mitjà de tractaments individuals aconsella la realització de tractaments col·lectius, amb la utilització de tècniques poc contaminadores, a fi de rebaixar el nivell de població de la plaga a límits acceptables.
  
Així, en la campanya contra la Ceratitis capitata Wied, i a causa de l'especial incidència de la plaga en els últims anys, s'augmentaran les actuacions de la Conselleria d'Agricultura, Pesca i Alimentació tant en la realització de tractaments aeris a les àrees citrícoles de la Comunitat Valenciana com en el repartiment gratuït de producte als agricultors, a fi que realitzen tractaments col·lectius en fruiters d'estiu, en horts de cítrics ubicats a zones on existisquen dificultats per a la realització de tractaments aeris, i per al tractament de determinades varietats extraprimerenques.
  
Pel que fa al cucat de l'arròs, i a causa de la situació del conreu dins dels límits del Parc Natural de l'Albufera, cal accentuar les mesures encaminades a la protecció de la fauna i la conservació del medi ambient, i amb aquesta finalitat se'n realitza el control amb atraients sexuals i insecticides que respecten les característiques especials de la zona.
  
En el cas de la mosca de l'olivera, les actuacions es realitzaran a totes les zones productores i d'acord amb el que s'estableix en el Reglament (CEE) 2.430/1997, de la Comissió de 8 de desembre de 1997, pel qual es prenen per a 1998/1999 les mesures destinades a millorar la qualitat de la producció de l'oli d'oliva.
  
Per tot això, en virtut de les facultats que tinc atribuïdes, d'acord amb el que s'estableix en la Llei de Plagues del Camp, de 21 de maig de 1908, i en el Decret de 13 d'agost de 1940, i vista la proposta de la Direcció General d'Investigació, Desenvolupament Tecnològic i Sanitat Vegetal,
  
ORDENE
  
Article 1
  
1. Es declara d'utilitat pública i obligatori per als agricultors, a tot el territori de la Comunitat Valenciana, el tractament dels conreus de cítrics i de fruiters d'estiu contra la plaga de la mosca de la fruita (Ceratitis capitata Wied).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris a les zones de conreus citrícoles, on no hi haja dificultats especials per a realitzar-los.
  
3. Els conreus de cítrics de varietats extraprimerenques (Marisol, Clausellina, Okitsu, Oronules, Arrufatina i Hashimoto) seran tractats pels agricultors mitjançant procediments terrestres, i correran a càrrec seu les despeses d'aplicació.
  
4. En els conreus de fruiters de pinyol i llavor que inicien la maduració en els mesos de juny i juliol, com també en plantacions de caquis i figueres, i en horts de cítrics amb especial incidència de la plaga de la Ceratitis, quan seran ubicats a zones on existisquen dificultats per a la realització dels tractaments aeris, els agricultors hauran de realitzar tractaments terrestres de forma col·lectiva, i correran a càrrec seu les despeses d'aplicació.
  
5. A les zones citrícoles situades dins del perímetre del Parc Natural de l'Albufera i d'altres zones protegides només es realitzaran tractaments terrestres contra la plaga de la Ceratitis amb productes que no siguen de la categoria C per a la fauna terrestre o aqüícola.
  
Article 2
  
1. Es declara d'utilitat pública i obligatori per als agricultors, a tot el territori de la Comunitat Valenciana, el tractament dels conreus d'oliverar contra la mosca de l'olivera (Bactrocera oleae Gmelin).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris als termes municipals de Rossell, Canet lo Roig, San Rafael del Río, San Jorge, Vinaròs, Cálig, Traiguera, Xert, la Jana, Cervera del Maestre, Sant Mateu, la Salzadella i les Coves de Vinromà.
  
3. A la resta de la superfície d'oliverar, la plaga es tractarà per procediments terrestres, els quals hi aplicaran els mateixos agricultors seguint les directrius establides en el Reglament (CEE) 2.430/1997, de la Comissió de 8 de desembre de 1997, pel qual es prenen, per al cicle de producció de 1998/1999, les mesures destinades a millorar la qualitat de la producció d'oli d'oliva.
  
Article 3
  
1. Es declara d'utilitat pública i obligatori per als agricultors, als termes municipals de les comarques de l'Horta Sud i de la Ribera Baixa, el tractament dels conreus d'arròs contra la plaga del cucat (Chilo suppressalis Walk).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris.
  
3. A la zona circumdant al llac de l'Albufera, el tractament s'hi realitzarà utilitzant sistemes de control bioracionals, per mitjà del mètode de confusió sexual amb l'ús de feromones.
  
A la resta de la superfície d'arrossar, les aplicacions aèries s'hi realitzaran amb productes fosforats de baixa toxicitat.
  
Article 4
  
La Direcció General d'Investigació, Desenvolupament Tecnològic i Sanitat Vegetal, a través de l'Àrea de Protecció de Conreus, organitzarà i dirigirà les campanyes contra les plagues a què es fa referència en aquesta ordre, i executarà els tractaments col·lectius aeris i la col·locació de feromones per al control bioracional contra el cucat de l'arròs.
  
Article 5
  
En els supòsits en què aquesta ordre encomana als mateixos agricultors la realització, a càrrec seu, de tractaments terrestres, individuals o col·lectius, la Conselleria d'Agricultura, Pesca i Alimentació facilitarà gratuïtament, segons les disponibilitats pressupostàries, els productes necessaris per a la realització d'aquests tractaments, amb la sol·licitud prèvia a les seccions de Sanitat i Certificació Vegetal de la província corresponent.
  
DISPOSICIONS FINALS
  
Primera
  
Es faculta el director general d'Investigació, Desenvolupament Tecnològic i Sanitat Vegetal perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 6 d'abril de 1998
  
La consellera d'Agricultura, Pesca i Alimentació,


Còpia Permalink ELI